Domno sancto, totius orbis magistro, Johanni* videlicet universali Pape, H., humilis abbas potestatis sancti BENIGNI, cum tota congregatione, sanctarum fidelia orationum servitia. Totum non latet mundum Romanę ęcclesię pastorem Apostolica vice ita fungi, ut quod ipse in ecclesiastico ordine constituerit, ratum et stabile atque inviolandum permaneat in ęvum. Dignum ergo est ut resolutori cinium phylologię, virtutum scilicet discretionis, semper habeat secum, ne videlicet ille cui potestas ęcclesiarum data est, hoc ignoranter, propter susurrones, constituat, quod, cum veram antiquitatem noverit destruere, non dubitet. Hoc autem, Pater, ideo vestram preoccupando faciem dicimus, quia noticioni nostrę enucleatum est, vicinos nostros canonicos, monasticum honorem inhiantes surripere, auctoritatis vestrę celsitudinem petere velle quatinus, accepta a vobis licentia, cimiterium nostrum ad se transferant in castellum. Scitis autem quod hii qui antiquam patrum constitutionem mutare volunt, non quę Dei, sed quę sua sunt, querunt. Rogamus ergo propter Deum, ne concedatis, et nos oportune memoriam servicii habebimus.